**Fusions-eksperterne mellem hardcore punk og rap vender endelig tilbage**

*Den 1. september kan du opleve Dog Eat Dogs unikke mix af punk og rap, når det farverige band holder en nærværende sensommer-fest i Lille VEGA*.

Det amerikanske band Dog Eat Dog fra New Jersey betragtes som af de første bands til at kombinere hardcore punk med rap og horn-sektioner. Dog Eat Dog har opnået stor kommerciel succes med de potente hitsingler ”No Fronts”, ”Rocky” og ”Who´s the King”. Siden deres første studiealbum *All Boro Kings* fra 1994 har bandet på mesterlig vis implementeret elementer fra funk, ska og hiphop.

I 1993 udgav Dave Neabore, John Connor, Brandon Finley og Roger Hammerli deres debut ep *The Warrant* og bandet varmede op for hardcore/reggae legenderne i The Bad Brains og hiphop gruppen The Goats.

I 2016 fejrede bandet 20-årsdagen for deres succes album *Play Games*. På albummet arbejdede bandet bl.a. sammen med RZA fra Wu-Tang Clan og bag knapperne sad Butcher Bros, Phil og Joe Nicolo, som har produceret for mastodonter som Cypress Hill, The Fugees og Urge Overkill. Bandet eksperimenterede på *Play Games* mere med poppede, feststemte kompositioner, hvilket for alvor satte skub i bandets internationale karriere.

Det selvudråbte partyband Dog Eat Dog elsker fest og har i over 27 år fået kloden til at svinge taktfast til deres unikke mix af genrer. I år kommer er det populære fest-orkester tilbage med nyt materiale. Det første i ti år. Bandet netop udgivet fire nye sange for offentligheden og tager i den forbindelse på en længere verdensturné.

Dog Eat Dog tager all-female rock bandet Ivy Crown med på scenen. Bandet består af en tidligere MMA fighter, en krigsflygtning og en Nakskovit. Ivy Crown er et uprætentiøst projekt drevet at tonstung guitar og store melodier. Projektet er ryddet for indadvendthed og indielyd. Det er lige på og hårdt. Kvinderne har været en del af den danske musikscene i mange år, og ambitionerne er store og internationale. Det fremadstormende band har netop udgivet deres første single ”Timeout”.

Dog Eat Dog får også fornemt følgeskab af det danske band Natjager der med selvsikker hiphop-attitude og rødder i post-hardcoren bevæger sig frem i rocklandskabet. Natjager kombinerer hårdtslående emo med en kompromisløs brug af autotune. Bag projektet gemmer sig bl.a. Jon Kirkhoff Hansen der har en fortid i den danske hiphop-gruppe Specktors. Natjager spiller på dette års Roskilde Festival.

**Fakta om koncerten
​**Dog Eat Dog (US)
Fredag den 1. september kl. 20.00
Lille VEGA, Enghavevej 40, 1674 København V
Billetpris 175 kr. + gebyr
Billetsalget i dag via vega.dk og Ticketmaster.